32006L0053
L 154/11
JURNALUL OFÍCIAL AL UNIUNII EUROPENE
DIRECTIVA 2006/53/CE A COMISIEI
din 7 iunie 2006
de modificare a Directivei 90/642/CEE a Consiliului privind conținuturile maxime de reziduuri de fenbutatin oxid, fenhexamid, ciazofamid, linuron, triadimefon/triadimenol, pimetrozină și piraclostrobin
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (1), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (2), în special articolul 4 alineatul (1) litera (f),
întrucât:
(1)
În conformitate cu Directiva 91/414/CEE, autorizațiile pentru produse fitosanitare destinate unor culturi specifice intră în responsabilitatea statelor membre. Aceste autorizații trebuie să aibă la bază evaluarea efectelor generate de produse asupra sănătății umane și animale, precum și asupra mediului. Elementele care trebuie luate în considerare în cadrul acestor evaluări includ expunerea utilizatorului și a altor persoane prezente, efectele asupra mediului terestru, acvatic și aerian, precum și efectele consumului de reziduuri prezente pe culturile tratate asupra oamenilor și animalelor.
(2)
Conținutul maxim de reziduuri (CMR) reflectă utilizarea unor cantități minime de pesticide pentru a asigura protecția adecvată a plantelor, aplicate astfel încât cantitatea de reziduuri să fie cea mai redusă cu putință și să fie acceptabilă din punct de vedere toxicologic, în special în termeni de estimare a dozei zilnice admisibile.
(3)
Conținuturile maxime de reziduuri de pesticide reglementate de Directiva 90/642/CEE trebuie revizuite în mod constant și pot fi modificate pentru a lua în considerare utilizările noi sau modificările de utilizare. Comisia a primit informații privind utilizări noi sau modificări de utilizare a fenbutatinului oxid, a fenhexamidului, a ciazofamidului, a linuronului, a triadimefonului/triadimenolului, a pimetrozinei și a piraclostrobinului.
(4)
Expunerea consumatorilor pe durata vieții lor la pesticidele menționate, prin intermediul produselor alimentare care pot conține reziduuri ale acestor pesticide, a fost estimată și evaluată în conformitate cu procedurile și practicile comunitare, luând în considerare liniile directoare publicate de Organizația Mondială a Sănătății (3). Pe baza acestor estimări și evaluări trebuie stabilite, pentru pesticidele menționate, noi conținuturi maxime de reziduuri, care să garanteze că dozele zilnice admisibile nu sunt depășite.
(5)
Expunerea acută la pimetrozină, linuron, triadimenol, piraclostrobin și fenbutatin oxid, pentru care există o doză acută de referință (DAR), prin intermediul oricărui produs alimentar care poate conține aceste pesticide, a fost estimată și evaluată în conformitate cu procedurile și practicile comunitare, luând în considerare liniile directoare publicate de Organizația Mondială a Sănătății. Au fost luate în considerare avizele Comitetului Științific pentru Plante, în special liniile directoare și recomandările privind protecția consumatorilor împotriva alimentelor tratate cu pesticide (4). Pe baza estimării dozei de pimetrozină, linuron, triadimenol, piraclostrobin și de fenbutatin oxid, trebuie să se stabilească, pentru aceste cinci pesticide, CMR care să garanteze că DAR nu vor fi depășite. În cazul celorlalte substanțe, evaluarea informațiilor disponibile a arătat că nu este necesară o DAR și că, în consecință, nu este necesară o evaluare pe termen scurt.
(6)
Nivelurile de CMR sunt stabilite la limita inferioară de determinare analitică atunci când utilizările autorizate ale produselor fitosanitare nu produc conținuturi de reziduuri de pesticide detectabile pe sau în produsele alimentare, când nu există o utilizare autorizată, când utilizările care au fost autorizate de către statele membre nu au fost susținute de datele necesare sau când utilizările în țările terțe care determină prezența reziduurilor pe sau în produsele alimentare care pot fi introduse în circulație pe piața comunitară nu au fost susținute de datele necesare.
(7)
Prin urmare, trebuie stabilite noi CMR pentru pesticidele menționate.
(8)
Stabilirea sau modificarea la nivel comunitar a CMR provizorii nu împiedică statele membre să stabilească CMR provizorii pentru fenhexamid, ciazofamid, linuron, pimetrozină și piraclostrobin în conformitate cu articolul 4 alineatul (1) litera (f) din Directiva 91/414/CEE și anexa VI la aceasta. Se consideră că o perioadă de patru ani este suficientă pentru a permite dezvoltarea altor utilizări ale acestor substanțe. La sfârșitul acestei perioade, CMR comunitare provizorii trebuie să devină definitive.
(9)
Prin urmare, Directiva 90/642/CEE ar trebui modificată în consecință.
(10)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
În anexa I la Directiva 90/642/CEE, la categoria „2. Legume, proaspete sau negătite, congelate sau uscate, (v) Legume cu frunze și plante aromatice, (a) Salată și similare”, se adaugă mențiunile „Frunze și tulpini de Brassica” și „Rucolă” între mențiunile „Scarolă (cicoare de grădină cu frunze întregi)” și „Altele”.
Articolul 2
Partea A din anexa II la Directiva 90/642/CEE se modifică în conformitate cu anexa la prezenta directivă.
Articolul 3
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 8 decembrie 2006. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
Statele membre aplică aceste acte de la 9 decembrie 2006, cu excepția dispozițiilor privind piraclostrobinul, pe care le aplică de la 21 aprilie 2007.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 7 iunie 2006.